| 2000 pesetas de 2000  |
| --- |
|  |
| A/: Cabeza espida de Xoán Carlos I cara á esquerda. Data.
Lenda: JUAN CARLOS I REY DE ESPAÑA | R/: Busto de Carlos V laureado cara á dereita. Silueta do escudo imperial. Marca de ceca (M).
LENDA: FELIPE II 1598-1998 / 2000 PTAS  |
| * **Valor**: 2.000 pesetas.
* **Data de emisión**: 2000.
* **Período**: Xoán Carlos I.
* **Ceca**: FNMT - *Real Casa de la Moneda*.
* **Gravador**: Manuel Martínez Tornero (A/) e Begoña Castellanos García (R/).
* **Tiraxe**: 1.565.400 exemplares.
* **Aliaxe**: prata (925 ‰).
* **Diámetro**: 33 mm.
* **Grosor**: 2 mm.
* **Peso**: 18,00 g.
* **Canto**: liso.
 |

A **moeda de 2.000 pesetas de 2000** é unha moeda española de prata dese valor facial emitida pola FNMT para conmemorar os 500 anos do nacemento de Carlos I de España e V do Sacro Imperio Romano Xermánico, nado en Gante, Condado de Flandres, o 24 de febreiro de 1500. 

Trátase da sétima emisión da serie de moedas circulantes de 2.000 pesetas de prata, que se iniciou en 1994.

Marco lexislativo
-----------------

Mediante unha Orde do 30 de novembro de 1999, publicada no Boletín Oficial do Estado do 11 de decembro, acordouse a emisión, a cuñaxe e a posta en circulación dunha moeda de 2.000 pesetas de prata con data 2000, conmemorativa dos 500 anos do nacemento de Carlos V.

Conforme establecía a Orde, a moeda era de curso legal e debía ser proporcionada polas entidades bancarias ao seu valor facial, aínda que a súa circulación foi escasa, dada a súa curta tiraxe final —1.565.400 exemplares— e tendo en conta que naquel momento existía xa un billete de 2.000 pesetas de uso moi común, polo que a maioría dos exemplares foron retirados da circulación polos coleccionistas numismáticos e pola poboación en xeral, a modo de recordo.

A norma establecía tamén que "esta moeda será admitida nas caixas públicas sen limitación, e entre particulares ata 20.000 pesetas, calquera que for a contía do pagamento".

Caracterización
---------------

Escudo de Carlos V no planisferio de Giovanni. Vespucci de 1526.
O seu anverso, deseñado e gravado por Manuel Martínez Tornero, amosa un busto de perfil de Xoán Carlos I (1975-2014) ollando cara á esquerda, rodeado pola lenda JUAN CARLOS I REY DE ESPAÑA e a data de 2000. O conxunto está encerrado por unha grafila de puntos.

Calcografía cun retrato de Carlos V (1583).
Pola súa banda, o reverso, obra de Begoña Castellanos García, presenta como motivo principal un busto laureado de Carlos V de perfil e ollando cara á dereita.

Completan o reverso, á dereita do retrato unha silueta do escudo imperial; na parte superior a expresión do valor facial da moeda, 2000 PTAS, entre dúas liñas horizontais; na parte inferior, á dereita un M coroado a modo de marca de ceca da *Fábrica Nacional de Moneda y Timbre*, e a lenda V CENTENARIO CARLOS V, partida por unha imaxe latente na que, en función da orientación, se pode ver ou ben novamente a marca de ceca ou ben as dúas cifras derradeiras do ano de emisión: 00. Contrariamente ao habitual na serie de moedas de 2.000 pesetas, neste caso a imaxe latente non tenforma circular, senón que adquire forma de escudo de armas.

A moeda de 2.000 pesetas foi desmonetizada o 28 de febreiro de 2002, e en xuño de 2021 concluíu o prazo para a cambiar polo seu valor nas entidades bancarias.

Notas
-----

1. 1 2 3 4 5 6 7  "Orde do 30 de novembro de 1999". *BOE* Nº 296, 11 de decembro de 1999. Páxinas 4.786-4.787.
2. 1 2 3 4 5  "2000 Pesetas - Juan Carlos I Charles V". *Numista.com*
3. ↑  "Moneda de 30 euro / 20 euro / 12 euro / 2.000 pesetas". *FNMT - Casa de la Moneda (FNMT.es)*.
4. 1 2  López, F. J. (2023). "Moneda de 2000 pesetas del 2000 (Carlos V): Valor y Precio". *Coleccionismodemonedas.com*. 3 de agosto.
5. ↑  "Giovanni Vespucci (Florence, 1486–after 1527). World Map. Seville 1526". *The Hispanic Society (Hispanicsociety.org)*.
6. ↑  Cavalieri, G. B.; Treterus, T. (1583). *Romanorum imperatorum effigies*. Vincenzo Accolti, Roma. Páxina 154.

Véxase tamén
------------

### Bibliografía

* Lamas Bolaño (2023). *Catálogo enciclopédico de monedas de España 2024*. Lamas Bolaño, Barcelona. ISBN 978-8409545193

### Outros artigos

* Peseta
* Lista das moedas de peseta de España
* Carlos V, Sacro Emperador Romano-Xermánico

### Ligazóns externas

* "Numismática española: catálogo de monedas"